Period: Old Babylonian
Genre: Literary
Transliteration:
<SURFACE>
{d}en-lil₂ gal-di en me-te-na niŋ₂-dug₄-ga-ni zid
{d}nu-nam-nir sipad da-ri₂ kalam-ma kur gal-ta e₃-a
sa₂ gal pad₃-de₃ gu₂-gal an ki me ša-ra <unk> a
en nam-nun-na-ni-še₃ ni₂ gal im-guru₃ mul-an šu du₇-a
me ul me saŋ₅-e gal kiŋ₂-ŋa₂ dili-ni diŋir mah
en ud til₃ kur-zag til-la-še₃ uŋ₃ dub₃-us₂ dili-a tum₂
sa-par₃ mah an ki šu₂-a eš₂ kur-kur-ra la₂-a
{d}en-lil₂-da a-ba a₂ mu-da-an-aŋ₂ a-ba-ga-an-da-sa₂
gal bi₂-dug₄ šag₄-ga-ni id₂ mah a-na-am₃ de₆-a-bi
inim kug-ga-na <unk> lal₃-ŋar-ra-bi e₂-ta nam-ta-e₃
niŋ₂-bi niŋ₂ kug-ga-am₃ niŋ₂ šen-nam me e₂-kur-ra-kam
šeg₁₂ zid nam tar-ra abzu sa-dur₂-ra niŋ₂ kal-kal-la-am₃
e₂-kur lu₂ zid-de₃ i₃-du₃-e mu da-ri₂-kam
dumu lu₂ zid-da-ke₄ ŋidru mi-ni-ib₂-su₃-ra₂ {ŋiš}gu-za-bi nu-kur₂
nam-bi-še₃ e₂-kur-ra sig₇ mi-ni-ŋar {d}aš-im₂-babbar-re
a-a-ni {d}en-lil₂ inim-ma bi₂-sig₁₀ ama di-da mi-ni-in-de₆
e₂-dug₃-ga {d}nanna dumu nun-ne₂ niŋ₂ al ba-ni-dug₄
en-ne₂ a šag₄-tur-še₃ ŋal₂-la-na lu₂ zid mi-ni-u₃-tud
{d}en-lil₂ sipad a₂ kalag-ga-ke₄ meš₃-e pa bi₂-e₃
dumu nam-lugal barag-ge₄ he₂-du₇ šul-gi lugal-am₃
a piriŋ-ŋa₂ e₂-kur šu daŋal-la dug₄-dug₄ ki aŋ₂...
e₂-kur-ta nam-nir-ŋal₂ šum₂-ma lugal...
šag₄ zalag-zalag sipad {d}lamma kalam-ma mu-ni bi₂-in-dug₃
šul-gi {d}en-lil₂-le šag₄ kug-ge bi₂-pad₃ kalam šu-ni bi₂-si
šibir ešgiri₂ a₂-na mu-ni-la₂ sipad kur-kur-ra-kam
ŋidru {d}nanna šu nu-bal-e šu-ni-še₃ mu-ŋar
dur₂ nam-lugal sag₂ nu-di-da gu₂ an-še₃ mi-ni-zig₃
ud šudu₃-dam ŋi₆ nam-šita-am₃ kalam u₂-sal-la-am₃
sipad he₂-ŋal₂-la šul-gi mu gi₁₆-sa lugal asilₓ(EZEN)-le₂
kalag-ga a lu₂ zid-de₃ ri-a {d}en-lil₂ mu-i-i
sa-gid₂-da-am₃
...lugal uru₁₆...ku-kur silim-e-eš₂ dug₄-ga
lugal...aga₃-kar₂ {d}inana ki-bal-a bi₂-sig₁₀
ŋiš-gi₅-ŋal₂ sa-gid₂-da-kam
{d}en-lil₂ zid-da-am₃ inim-ma-ni mah-am₃
nam dug₃ tar-ra-ni saŋ-bi-še₃ e₃-a-am₃
gu niŋ₂ kalag mu₂-mu₂ še niŋ₂ kalag mu₂-mu₂
šul-gi e₂-kur-ra u₂-a-bi na-nam
gu-bi gu na-nam še-bi še na-nam
niŋ₂-u₂-rum {d}nanna ama-tud e₂-kur-ra
šag₄-ta mu pad₃-da {d}nin-lil₂-la₂ na-nam
šul-gi sipad kalam-ma saŋ {d}en-lil₂-le zu
e₂-a lu₂-bi na-nam ud he₂-em-ma-ab-su₃-re₆
urim₅{ki} iri{ki} dug₃ nun-ne₂ ki ŋar-ra
šag₄-bi dub-šen kug abzu igi nu-bar
nam-išib dug₃-ga-kam šu-luh dadag-ga-kam
nidba gal-gal-bi e₂-kur hul₂-le-de₃
{d}en-lil₂-le gu₃ ba-an-de₂ dug₄-ga zid-zid-dam
sipad nam-lugal-la barag mah-ha tum₂-ma
šul-gi nam-en-na tug₂-ba₁₃ sud-sud-am₃
bur an-naₓ(AN) he-nun-na sug₂-sug₂-ga-ni-še₃
unu₂ e₂-kur-ra-ka kiŋ₂-sig gub-ba-ni-še₃
{d}en-lil₂ nam-nun-na...
an-gin₇ sig₇-ga-ni...
{d}nanna lugal-am₃...
ki-ur₃ ki gal-la...dug₃ mu-na-šum₂
{d}en-lil₂-la₂ <unk>...mu-ši-daŋal-e
kur a nun gi₄-a gu₂-un-gu₂-un mu-na-ab-za
ma-da mu-gen₆-ge-en₆ uŋ₃ ŋiri₃-ni-še₃ mu-nu₂
šul-gi sipad lu₂-lal₃ nibru{ki} ki aŋ₂-am₃
šeg₁₂ {d}en-lil₂-la₂ ŋissu-bi dug₃-ga-am₃
sipad zid šul-gi-re ni₂ he₂-em-ši-ib₂-ten-ten
sa-ŋar-ra-am₃
šul-gi bal-za {d}en-lil₂-le ud dug₃ ma-ra-ni-in-e₃
ŋiš-gi₅-ŋal₂ sa-ŋar-ra-kam
an-na lugal-be₂-e ki-a kur gal-be₂-e
a-a {d}en-lil₂ an-na lugal-be₂-e ki-a kur gal-be₂-e
gal bi₂-dug₄ šul-gi bal zid-da šag₄-ge-eš i-pad₃
u₁₈-ru₁₂ <unk> bi-im
a-da-ab {d}en-lil₂-la₂-kam

Cuneiform:
<SURFACE>
𒀭𒂗𒆤𒃲𒁲𒂗𒈨𒋼𒈾𒃻𒅗𒂵𒉌𒍣
𒀭𒉡𒉆𒉪𒉺𒇻𒁕𒌷𒌧𒈠𒆳𒃲𒋫𒌓𒁺𒀀
𒁲𒃲𒅆𒊒𒉈𒄘𒃲𒀭𒆠𒈨𒊭𒊏<unk>𒀀
𒂗𒉆𒉣𒈾𒉌𒂠𒉎𒃲𒅎𒅍𒀯𒀭𒋗𒌌𒀀
𒈨𒌌𒈨𒉠𒂊𒃲𒆥𒂷𒀸𒉌𒀭𒈤
𒂗𒌓𒋾𒆳𒍠𒌀𒆷𒂠𒌧𒄭𒍑𒀸𒀀𒁺
𒊓𒁖𒈤𒀭𒆠𒋙𒀀𒂠𒆳𒆳𒊏𒇲𒀀
𒀭𒂗𒆤𒁕𒀀𒁀𒀉𒈬𒁕𒀭𒉘𒀀𒁀𒂵𒀭𒁕𒁲
𒃲𒉈𒅗𒊮𒂵𒉌𒀀𒇉𒈤𒀀𒈾𒀀𒀭𒁺𒀀𒁉
𒅗𒆬𒂵𒈾<unk>𒋭𒃻𒊏𒁉𒂍𒋫𒉆𒋫𒌓𒁺
𒃻𒁉𒃻𒆬𒂵𒀀𒀭𒃻𒊿𒉆𒈨𒂍𒆳𒊏𒄰
𒋞𒍣𒉆𒋻𒊏𒍪𒀊𒊓𒂉𒊏𒃻𒆗𒆗𒆷𒀀𒀭
𒂍𒆳𒇽𒍣𒉈𒉌𒆕𒂊𒈬𒁕𒌷𒄰
𒌉𒇽𒍣𒁕𒆤𒉺𒈪𒉌𒌈𒋤𒁺𒄑𒄖𒍝𒁉𒉡𒉽
𒉆𒁉𒂠𒂍𒆳𒊏𒅊𒈪𒉌𒃻𒀭𒀸𒁽𒌓𒊑
𒀀𒀀𒉌𒀭𒂗𒆤𒅗𒈠𒉈𒋧𒂼𒁲𒁕𒈪𒉌𒅔𒁺
𒂍𒄭𒂵𒀭𒋀𒆠𒌉𒉣𒉌𒃻𒀠𒁀𒉌𒅗
𒂗𒉌𒀀𒊮𒌉𒂠𒅅𒆷𒈾𒇽𒍣𒈪𒉌𒅇𒌅
𒀭𒂗𒆤𒉺𒇻𒀉𒆗𒂵𒆤𒈩𒂊𒉺𒉈𒌓𒁺
𒌉𒉆𒈗𒁈𒄄𒃶𒌌𒂄𒄀𒈗𒀀𒀭
𒀀𒊊𒂷𒂍𒆳𒋗𒂼𒆷𒅗𒅗𒆠𒉘...
𒂍𒆳𒋫𒉆𒉪𒅅𒋧𒈠𒈗...
𒊮𒌓𒌓𒉺𒇻𒀭𒆗𒌧𒈠𒈬𒉌𒉈𒅔𒄭
𒂄𒄀𒀭𒂗𒆤𒇷𒊮𒆬𒄀𒉈𒅆𒊒𒌧𒋗𒉌𒉈𒋛
𒌋𒂙𒂙𒀉𒈾𒈬𒉌𒇲𒉺𒇻𒆳𒆳𒊏𒄰
𒉺𒀭𒋀𒆠𒋗𒉡𒁄𒂊𒋗𒉌𒂠𒈬𒃻
𒂉𒉆𒈗𒉺𒃶𒉡𒁲𒁕𒄘𒀭𒂠𒈪𒉌𒍣
𒌓𒆃𒁮𒈪𒉆𒋖𒀀𒀭𒌧𒌑𒊩𒆷𒀀𒀭
𒉺𒇻𒃶𒅅𒆷𒂄𒄀𒈬𒄃𒊓𒈗𒂡𒉌
𒆗𒂵𒀀𒇽𒍣𒉈𒊑𒀀𒀭𒂗𒆤𒈬𒄿𒄿
𒊓𒁍𒁕𒀀𒀭
...𒈗𒂗...𒆪𒆳𒁲𒂊𒂠𒅗𒂵
𒈗...𒂆𒃸𒀭𒈹𒆠𒁄𒀀𒉈𒋧
𒄑𒆠𒅅𒊓𒁍𒁕𒄰
𒀭𒂗𒆤𒍣𒁕𒀀𒀭𒅗𒈠𒉌𒈤𒀀𒀭
𒉆𒄭𒋻𒊏𒉌𒊕𒁉𒂠𒌓𒁺𒀀𒀀𒀭
𒄖𒃻𒆗𒊬𒊬𒊺𒃻𒆗𒊬𒊬
𒂄𒄀𒂍𒆳𒊏𒌑𒀀𒁉𒈾𒉆
𒄖𒁉𒄖𒈾𒉆𒊺𒁉𒊺𒈾𒉆
𒃻𒌑𒀸𒀭𒋀𒆠𒂼𒌅𒂍𒆳𒊏
𒊮𒋫𒈬𒅆𒊒𒁕𒀭𒎏𒆤𒇲𒈾𒉆
𒂄𒄀𒉺𒇻𒌧𒈠𒊕𒀭𒂗𒆤𒇷𒍪
𒂍𒀀𒇽𒁉𒈾𒉆𒌓𒃶𒅎𒈠𒀊𒋤𒁺
𒋀𒀊𒆠𒌷𒆠𒄭𒉣𒉌𒆠𒃻𒊏
𒊮𒁉𒁾𒊿𒆬𒍪𒀊𒅆𒉡𒁇
𒉆𒈨𒄭𒂵𒄰𒋗𒈛𒌓𒌓𒂵𒄰
𒉻𒀭𒈹𒃲𒃲𒁉𒂍𒆳𒄾𒇷𒉈
𒀭𒂗𒆤𒇷𒅗𒁀𒀭𒌤𒅗𒂵𒍣𒍣𒁮
𒉺𒇻𒉆𒈗𒆷𒁈𒈤𒄩𒁺𒈠
𒂄𒄀𒉆𒂗𒈾𒌆𒈨𒋤𒋤𒀀𒀭
𒁓𒀭𒀭𒄭𒉣𒈾𒁻𒁻𒂵𒉌𒂠
𒋼𒀕𒂍𒆳𒊏𒅗𒆥𒋝𒁺𒁀𒉌𒂠
𒀭𒂗𒆤𒉆𒉣𒈾...
𒀭𒁶𒅊𒂵𒉌...
𒀭𒋀𒆠𒈗𒀀𒀭...
𒆠𒃡𒆠𒃲𒆷...𒄭𒈬𒈾𒋧
𒀭𒂗𒆤𒇲<unk>...𒈬𒅆𒂼𒂊
𒆳𒀀𒉣𒄄𒀀𒄘𒌧𒄘𒌧𒈬𒈾𒀊𒍝
𒈠𒁕𒈬𒄀𒄀𒅔𒌧𒄊𒉌𒂠𒈬𒈿
𒂄𒄀𒉺𒇻𒇽𒋭𒂗𒆤𒆠𒆠𒉘𒀀𒀭
𒋞𒀭𒂗𒆤𒇲𒄑𒈪𒁉𒄭𒂵𒀀𒀭
𒉺𒇻𒍣𒂄𒄀𒊑𒉎𒃶𒅎𒅆𒌈𒋼𒋼
𒊓𒃻𒊏𒀀𒀭
𒂄𒄀𒁄𒍝𒀭𒂗𒆤𒇷𒌓𒄭𒈠𒊏𒉌𒅔𒌓𒁺
𒄑𒆠𒅅𒊓𒃻𒊏𒄰
𒀭𒈾𒈗𒁉𒂊𒆠𒀀𒆳𒃲𒁉𒂊
𒀀𒀀𒀭𒂗𒆤𒀭𒈾𒈗𒁉𒂊𒆠𒀀𒆳𒃲𒁉𒂊
𒃲𒉈𒅗𒂄𒄀𒁄𒍣𒁕𒊮𒄀𒌍𒄿𒅆𒊒
𒍇𒂗<unk>𒁉𒅎
𒀀𒁕𒀊𒀭𒂗𒆤𒇲𒄰